HERRI ADMINISTRAZIO ETA JUSTIZIAKO SAILBURUAK (Erkoreka Gervasio) (EAJ, 2015-03-27):
Eskerrik asko legebiltzarburu anderea.
Barrio jauna, Gasteizko 4. Instrukzio epailearen 2015eko aurtengo martxoak 9an emandako autoa aipatuz hasten duzu zure interpelazioa. Horrela egin duzu testu idatzian eta horrela egin duzu gaur baita ere tribuna honetatik.
Baina gero birbideratu egiten duzu interpelazioaren edukia eta funtsean, Legebiltzar honek duela hiru urte, 2012ko maiatzak 10ean, hilabete luzeetan garatutako Ikerketa Batzordearen ondorioz aprobatu zituen gomendioak hartzen dituzu zure interpelazioaren ardatz gisa, eta horren inguruan artikulatzen duzu interpelazioaren nondik norakoak.
Hari horretatik planteatzen duzu besteak beste, ea gomendio horietan jasotako proposamenak, proposatutako neurriak betetzen dituen Gobernuak eta zer-nolako urratsak ematen ari den galdetzen duzu proposamen edo gomendio horietan jasotako neurriak aplikazio bidean jartzeko.
Ikerketa Batzordearen gomendioak, ondo gogoratuko duzunez oker ez banago bertako idazkaria izan baitzinen, lau ikerketa-lerro definitu zuen. Suposatzen dut batez ere lehendabiziko ikerketa-lerroari buruzko interesa daukazula, gainontzeko ikerketa-lerroak Administrazioaren jardunaren esparru diferenteak hartzen zituztelako. Baina kontuan izanik zure interpelazioan batez ere gardentasunaren eta kontrolaren inguruko kezka agertzen duzula, argi dago gomendioak lau ataletan...
...interpelazioan batez ere gardentasunaren eta kontrolaren inguruko kezka agertzen duzula argi dago, gomendioak lau ataletan banatuta daudela eta, lau atal horietatik, lehenbiziko atalean jasotako gomendioak direla batez ere gardentasunari eta kontrolari dagozkionak, batez ere horiek dira.
Zuk zeuk zure interpelazioan eta orain tribuna honetatik irakurri duzu baita ere, esaten duzu, hitzez hitz, "qué propósitos tiene el Gobierno para adoptar decisiones conducentes a intensificar la transparencia y el control en las relaciones del Gobierno con empresas y particulares". Eta hortik suposatzen dut batez ere lau ikerketa lerro horietatik lehenbiziko ikerketa lerroari dagozkion gomendioak dituzula zure interesean eta horien inguruan, horiek ardatz gisa hartuz nahi duzuela, batez ere, egituratu zure interpelazioa.
Lehenbiziko ikerketa lerro horretan bederatzi gomendio jasotzen ziran osotara. Bederatzi horietatik zazpi Gobernuari dagozkionak dira, helburua Gobernuari proposamenak egitea da ala Gobernuari neurriak har ditzala eskaera egitea dute helburu. Eta gero beste bi daude, zortzigarrena eta bederatzigarrena, Eusko Jaurlaritzarekin zerikusirik ez daukatenak, Legebiltzarrari berari dagozkio eta Herri Kontuen Auzitegiari, baina ez Jaurlaritzari.
Zazpi horietatik, zazpi gomendio horietatik nik lau atal bereiztuko nituzke, uste dut zazpi horiek lau multzotan sailkatu daitezkeela, eta nahi baduzu banan-banan aztertuko ditugu, Gobernuak zer nolako neurriak hartu dituen eta neurriak hartzen dabilen oraindik gomendio horietan jasotako neurriak aplikazio bidean jarri ahal izateko.
Lehenengoko puntuan edo lehenengoko multzoan, aztertutako kontratazioan, ikerketa batzordeak kontratazio jarduna aztertu zuen, atal jakin bateko kontratazio jarduna, hain zuzen ere. Eta hor planteatzen dena da aztertutako kontratazioan Jaurlaritzarentzat eragin ekonomiko okerrik, kaltegarririk gertatu baldin bada horren defentsan aritzeko, horren defentsan jarduteko. Eta horretarako esaten du gainera bidezkoak ala aproposak izan daitezkeen legezko prozedurak neurrian hartzea.
Dakizuenez, lehendakariak berak esan du aurreko galderan Jaurlaritza pertsonatuta dago epaiketa horretan eta printzipioz epaiketa horretan pertsonatuta jarraitzeko asmoa dauka interes publikoaren defentsan eta interes publikoak eskatzen duelako, nolabait edo beste, benetan eragin ekonomiko ezkorrik gertatu baldin bada eta eragin ekonomiko kaltegarririk gertatu baldin bada jardun kontratatzaile horretan, ba horretan interes publikoaren defentsan aritzeko. Beraz, pertsonazio hori gauzatuta dago eta pertsonazio horretan Jaurlaritzak defendatuko du, gomendio horrek eskatzen zion moduan, interes publikoak eskatzen dion guztia.
Beste gomendio multzo bat, Sektore Publikoko Kontratuen Legea benetan errespetatua dela bermatuko duten neurriak hartzearekin lotuta dago. Hor eskatzen da, batez ere, kontrolak indartzea, kontratu txiki eta negoziatuetan eta baita ere kontratu zatikatuetan, azken hauek, logikoa denez, eragotziz, legeak oztopatu edo debekatu egiten dituelako.
Kontratu bakar batean egin behar denean horiek zatikatzea nolabait edo beste legeari iruzur egiteko hori debekatuta dago, eta eskatzen dena da neurriak hartzea kontratu zatiturik gertatu ez dadin etorkizunean, eta kontrol handiagoa izan dadin kontratazio txiki eta negoziatuan. Eta horretarako Kontrol Ekonomikoko Bulegoari hainbat eskakizun egiten zaizkio bere kontrol lana areagotu dezan, indartu dezan, zorroztu dezan.
Puntu honi dagokionez, esan behar dugu Kontratazio Publikoaren Legedia errespetatuz eta errespetaraziz Kontrol Ekonomikoko Bulegoak modu zorrotzean eta zehaztasun handiz jokatu izan duela eta jokatzen duela oraindik ere, geroago eta zorroztasun eta zehaztasun gehiagorekin.
Horretan Eusko Jaurlaritzan diharduen edozeinek esan dezake Kontrol Ekonomikoko Bulegoa zorroztasun handiko organoa dela kontrol hori gauzatzeko orduan, profesional jantziz osatuta dagoela eta kontrol hau bereiziki seriotan hartzen dutela euren gainean.
Baina hau, nolabait edo beste betiko ezaugarri bat izanik, Kontrol Ekonomikoko Bulegoak izugarrizko prestigioa eta aitorpena daukalako administrazioaren baitan eta baita ere administraziotik kanpo, sarri askotan epaileak eurak ere zerbait ziurtatu nahi dutenean Eusko Jaurlaritzaren jardun ekonomikoaren inguruan Kontrol Ekonomikoko Bulegoari berari eskatzen diotelako informazioa eta egiaztagiria.
Hori nahikoa izango balitz ere, Ogasun Saila momentu honetan erreglamendu berri bat prestatzen hasita dago kontratazioaren arlo organikoak arautzeko.
Beraz hori guztia bidean dago. Seguruenik urte honetan zehar tramitatuko da eta aprobatuko da Ogasun eta Finantzietako Saila jada lantzen hasita dagoen erreglamendu hori, nolanahi ere ba honi buruzko zehaztasun handiagoak sailburuak berak, Ogasun eta Finantziaketako sailburuak berak eman ditzake. Nolabait esateko, honetan jardun zehatza dago, zorrotza dago, baino oraindik ere handitzen hasita dago.
Hirugarren gomendioen multzoa gardentasunari lotutakoa da eta hor esaten da kontratazioari publizitatea eman behar zaiola, batez ere kontratazio txiki eta negoziatuari. Eta esaten da bereziki hori urtean behin, ekitaldia amaitu eta gero egingo dela eta Eusko Jaurlaritzaren web orrian egingo dela.
Beno, hor esan behar da aurrerapauso handiak eman izan direla administrazioaren jardun ekonomikoaren gardentasunaren inguruan, ez bakarrik Eusko Jaurlaritzan, administrazio guztietan azken hiru urteetan gardentasunari dagokionez aurrerapauso handiak eta nabarmenak eman izan dira.
Alde batetik herriak berak eskatzen duelako, gizarteak horretan exigentzia nabarmena daukalako eta, bestetik, legeak berak eskatzen duelako.
Badago lege bat  - geroago aztertu dezakegu nahi baduzu, zehaztasun gehiagoz -  Gobernu zentralak emandakoa, oinarrizkoa, gardentasunari eta Gobernu (...) buruzkoa eta hor kontratazio publikoari buruzko, publizitateari buruzko zehaztasun zorrotzak ematen dira.
Eta laugarrenez, arauen aldaketa planteatzen da, baita ere kontrol ekonomikoko bulegoak fisikoki egiaztatu ahal izateko kontratatutako gauzak benetan egiten diren ala ez. Hau da, kontratuaren helburua, kontratazio publikoaren helburuak benetan gauzatzen diren ala ez.
Beno, horretarako arauketaren aldaketarik ez da behar. Indarrean dagoen Kontrol Ekonomikoko Legea, 20 urteetan indarrean dagoen Legeak, hori bere 22. artikuluan zehatz mehatz aurrikusten duelako.
Beraz, neurriak ematen ari dira, pausoak ematen ari da Gobernua eta gomendio horietan jasotako proposamenak betetzen ari dira, kontrola areagotuz eta gardentasuna nagusituz.
Eskerrik asko.